羅疇老所藏李伯時畫馬圖二首 蕃馬
作者：李綱
朝代：宋

paragraphs: 邊人牧馬如牧羊，羣族散置初無傷。
妙哉龍眠筆有眼，作此冀北才而臧。
素紈盈尺十二匹，骨相毛物皆非常。
青驄紫燕五色滿，騂騏騮駱駰驪黄。
旁行側睨復迴顧，矯首奮鬛嘶風霜。
背馳正立盡變態，意氣磊落如騰驤。
想當盤礴初運思，工與造物爭毫芒。
此中念慮詎可熟，至言發藥誠難忘。
從此絕筆不畫馬，但寫妙相依圓光。
斯人于今又黄土，斯畫可寶宜珍藏。